Diari Oficial de la Generalitat Valenciana


Sumari del DOGV 4225, del 10-04-2002 (2002/3420)

RESOLUCIÓ de 15 de febrer de 2002, de la Direcció General de Treball i Seguretat Laboral, per la qual es disposa el registre i la publicació del VIII Conveni Col·lectiu Interprovincial de l'empresa Ferrocarrils de la Generalitat Valenciana (FGV) (Codi núm. 8000072).
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4225

Data del DOGV
:   10-04-2002

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2002/3420


Data del document
:   15-02-2002

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * Ferrocarrils de la Generalitat Valenciana
    * conveni col·lectiu
    * empresa pública
    * transport ferroviari

RESOLUCIÓ de 15 de febrer de 2002, de la Direcció General de Treball i Seguretat Laboral, per la qual es disposa el registre i la publicació del VIII Conveni Col·lectiu Interprovincial de l'empresa Ferrocarrils de la Generalitat Valenciana (FGV) (Codi núm. 8000072). [2002/X3420]
  
Vist el text articulat del VIII Conveni Col·lectiu Interprovincial de Ferrocarrils de la Generalitat Valenciana (FGV), firmat en data 17 de maig de 2001, d'una banda, per la representació de l'empresa, i de l'altra, en representació dels treballadors pels sindicats UGT-PV, CCOO-PV i SIF, i el Preacord sobre modificació de determinades clàusules del text, de data 28 de desembre de 2001, presentats en la Direcció General de Treball i Seguretat Laboral el dia 5 de febrer de 2002, i constant l'informe favorable emés el 17 de gener de 2002, per la Sotssecretaria de Política Pressupostària i Tresor de la Conselleria d'Economia, Hisenda i Ocupació, i d'acord amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1.040/1981, de 22 de maig, sobre Registre i Dipòsit de Convenis Col·lectius de Treball, aquesta Direcció General de Treball i Seguretat Laboral, d'acord amb les competències que té transferides pel Reial Decret 4.105/82, de 29 de desembre, resol:
  
Primer
  
Ordenar que siga inscrit en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i que siga dipositat el text original del conveni i del preacord.
  
Segon
  
Disposar que siga publicat en el Diari Oficial de la Generalitat Valenciana.
  
València, 15 de febrer de 2002.- El director general de Treball i Seguretat Laboral: Román Ceballos Sancho.
  
VIII Conveni Col·lectiu Interprovincial de FGV
  
Capítol I
  
Disposicions generals
  
Clàusula 1ª. Àmbit territorial
  
Tots els centres de treball de l'empresa a la Comunitat Valenciana.
  
Clàusula 2ª. Àmbit personal
  
L'àmbit personal afectarà tots els treballadors fixos de FGV i tots els que estiguen incorporats o es vinculen a l'empresa mitjançant contracte de treball, durant la seua vigència.
  
Se n'exceptuen els càrrecs directius, segons allò que s'ha disposat en l'apartat 2 de l'article 1 del Reial Decret 1.382/1985.
  
També es podran establir condicions especials al personal d'alt nivell, que comprén tots els treballadors de nivell 10 i superior, per raó de la seua esfera d'actuació o grau de responsabilitat dins de l'organització.
  
Així mateix, queden exceptuats aquells que exercisquen funcions que es limiten a l'exercici del càrrec de conseller en el Consell d'Administració, i els vinculats a FGV en virtut de contracte d'arrendament de serveis.
  
Clàusula 3ª. Àmbit temporal
  
Vigència de dos anys, des de l'1 de gener de 2001 al 31 de desembre de 2002, excepte per a aquelles matèries en què se n'especifiquen altres diferents.
  
Clàusula 4ª . Naturalesa de les condicions pactades
  
Les condicions pactades formaran un tot orgànic i indivisible, i hauran de ser considerades globalment a efectes d'aplicació.
  
Cas de declarar-se nul·la o il·legal alguna de les seues clàusules, quedaria sense efecte la totalitat del conveni.
  
Clàusula. 5ª. Denúncia del conveni
  
L'avís de denúncia es formularà mitjançant escrit, que presentarà la part denunciant a l'altra i a la Direcció General de Treball, de la Conselleria d'Economia, Hisenda i Ocupació, amb una antelació mínima de tres mesos respecte de la data en què finalitze la seua vigència.
  
Mentre no s'aconseguisca acord exprés que succeïsca el conveni actual, només perdran vigència les clàusules obligacionals, i es mantindrà en vigor el seu contingut normatiu.
  
Capítol II
  
Condicions econòmiques
  
Clàusula 6ª. Increments salarials per a 2001
  
Als conceptes que integren les taules salarials el 31.12.00, una vegada revisades, si és el cas, fins al percentatge de l'IPC real en el dit any, se'ls aplicarà l'increment d'un 2%, fixat en la llei de pressupostos de la Generalitat Valenciana, segons es reflecteix en les taules salarials annexes. Queden exceptuats els conceptes i/o valors que tenen prefixada la seua quantia per a l'any 2001, sense perjudici que s'incrementen els valors que originàriament en l'any anterior (2000), constituïen els conceptes de què es tracte.
  
Clàusula 7ª. Revisió salarial per a 2001
  
En cas que l'IPC certificat per l'INE registre el 31.12.01 un incremento superior al 2%, s'efectuarà una revisió salarial sobre els conceptes reflectits en taules, tan prompte com es constate oficialment aquesta circumstància, en l'excés sobre el dit percentatge. Aquest increment es pagarà amb efectes 1.1.01 i es farà efectiu d'una sola vegada el primer trimestre de 2002.
  
Clàusula 8ª. Increments salarials per a 2002
  
Als conceptes que integren les taules salarials el 31.12.01, una vegada revisades, si és el cas, fins al percentatge de l'IPC real en el dit any, se'ls aplicarà l'increment salarial que dispose la corresponent llei de pressupostos de la Generalitat Valenciana per a l'any 2002.
  
Clàusula 9ª. Revisió salarial per a 2002
  
En cas que l'IPC certificat per l'INE registre el 31.12.02 un increment superior al percentatge fixat per la llei de pressupostos de la Generalitat, segons la clàusula anterior, per a l'any 2002, s'efectuarà una revisió salarial sobre els conceptes reflectits en taules, tan prompte com es constate oficialment aquesta circumstància, en l'excés sobre el dit percentatge.
  
Aquest increment es pagarà amb efectes 1.1.02 i es farà efectiu d'una sola vegada durant el primer trimestre de l'any 2003.
  
Clàusula 10ª. Estructura salarial
  
Es manté l'estructura salarial establida en el VII Conveni Col·lectiu Interprovincial de FGV quant a salari inicial, gratificació extraordinària i antiguitat, respecte a la seua dinàmica i conceptes o claus salarials amb els quals es van constituir, amb les inclusions de prorrateigs, i extinció i absorció de conceptes corresponents.
  
Es manté també el reajust de càlculs establit en la clàusula 8ª d'aquell pacte per als conceptes que tingueren relació amb el salari o amb el salari i l'antiguitat, a fi que mantinga la proporció amb els valors establits en el VI Conveni, addicionant-los els increments que es van produir en el VII Conveni i els que es produeixen en l'actual.
  
També es manté l'aglutinació de claus establida en la clàusula 12ª del VII Conveni, amb les possibles modificacions o ajusts resultants d'aquest conveni, per al complement provisional de lloc de treball i la prima per exercici, segons les condicions que s'hi fixaven i amb els valors resultants per als diferents col·lectius o treballadors afectats. S'incideix expressament en el caràcter de plus de toxicitat, penositat i perillositat, aglutinat en el complement provisional de lloc de treball (excepte per al personal de conducció), com diferenciat en el dit complement, amb el valor establit convenientment revisat pels increments i revisions salarials.
  
Clàusula 11ª. Reemplaçament a categoria superior
  
Segons la fórmula establida en el VII Conveni Col·lectiu, el coeficient a aplicar durant els dos anys de vigència d'aquest conveni, serà el 0,0566.
  
Clàusula 12ª. Gratificacions extraordinàries
  
S'incrementarà el valor de cadascuna de les dues gratificacions extraordinàries, amb pagament en els mesos de juny i novembre, en la quantia de 10.000 pessetes. Aquest increment es produirà en l'any 2001
  
Capítol III
  
Condicions laborals
  
Clàusula 13ª. Jornada anual
  
Per a l'any 2001, la jornada anual serà de 1672 hores, que es complirà en 212 dies de treball a l'any, com a màxim.
  
Per a l'any 2002, la jornada anual serà de 1664 hores, que es complirà en 212 dies de treball a l'any, com a màxim.
  
La jornada diària serà el quocient de dividir la jornada anual pel nombre de dies de treball abans indicat.
  
Per a l'any 2001: 7 hores i 53 minuts (1672/212)
  
Per a l'any 2002: 7 hores i 51 minuts (1664/212)
  
Queda exceptuat de l'aplicació de la jornada diària abans referida el personal subjecte a mòdul de jornada, que serà: el personal de conducció i els interventors en ruta o qui ocupen els gràfics d'aquests últims, mentre resulte necessari l'acompanyament continuat de trens.
  
A fi de no traduir la reducció de jornada pacta en aquest conveni en hores extraordinàries estructurals, i que aquesta circumstància tampoc repercutisca en la realització d'hores jornada, per aquesta mateixa causa, direcció de l'empresa i sindicats, al si de la Comissió de Torns i Gràfics, desenvoluparan les diverses fórmules, que permeten l'efectiva compensació en temps de descans de la dita reducció.
  
A fi de regularitzar la jornada anual per a l'any 2001 i com que la posada en pràctica d'aquesta es produirà ja avançat aquest, les comissions de torns i gràfiques abans indicades establiran els mecanismes de compensació oportuns.
  
Clàusula 14ª. Objectius per a la vigència del conveni
  
Contingut dels objectius per al primer any de vigència
  
Acabament i posada a punt, per a la seua entrada en vigor, de la classificació professional que es determine d'acord amb els resultats de la valoració de llocs de treball, seguint els criteris fixats en el VII Conveni Col·lectiu.
  
Per a agilitar el procés de valoració de llocs de treball s'instaurarà un procediment de treball de la Comissió paritària de valoració que evite alentiments i que, en cas de desacords, es dirimisquen les discrepàncies (en l'annex núm. 1 s'especifica el dit procediment)
  
Contingut dels objectius per al segon any de vigència
  
A) Reducció del frau
  
Ambdues parts es comprometen a posar en marxa mecanismes que permeten reduir el frau en la utilització del transport, sense que aquestes mesures, que s'elaboraran conjuntament, suposen cap increment de despesa de personal.
  
B) Reducció de l'absentisme laboral
  
El nombre d'hores reals de jornada treballades durant l'any 2001, es correspondrà com a mínim amb el 94,1% de les hores teòriques.
  
El nombre d'hores reals de jornada treballades durant l'any 2002, es correspondrà com a mínim amb el 94,3% de les hores teòriques.
  
No es computaran com incidències a aquests efectes les baixes de maternitat ni els permisos d'adopció i acolliment, així com les llicències sindicals.
  
Cas de aprovar-se el pla tripartit de Formació Continua (FORCEM) i acordar-se el gaudiment de permisos, les hores emprades en aquestes llicències tampoc serien computables.
  
Import dels objectius:
  
Any 2001. 20.000 pessetes/agent/any, que es pagaran en gener de l'any 2002. Aquesta quantitat es consolidarà integrant-se, en dues meitats, en les pagues extraordinàries d'aqueix mateix any (2002).
  
Any 2002. 20.000 pessetes/agent/any, que es pagaran en gener de l'any 2003. Aquesta quantitat es consolidarà integrant-se, en dues meitats, en les pagues extraordinàries d'aqueix mateix any (2003).
  
Clàusula 15ª. Valoració de llocs de treball
  
Sense perjudici del que estableix la clàusula anterior, per a complir l'estructura professional i l'equilibri salarial es destinaran els imports econòmics equivalents als percentatges que tot seguit es reflecteixen:
  
· Primer any de vigència: el 0,6% de la massa salarial del 2000.
  
· Segon any de vigència: si amb la dotació anterior no s'han aconseguit tots els ajusts dels llocs infravalorats, fins al 0,6% de la massa salarial del 2001.
  
Clàusula 16ª. Refosa de la normativa laboral
  
Durant la vigència del conveni, la Direcció de FGV actualitzarà el text refós de la normativa laboral. Una vegada realitzada aquesta labor es facilitarà a la R. Sindical als efectes de la ratificació
  
Capítol IV
  
Beneficis socials
  
Clàusula 17ª. Jubilacions anticipades amb contractes de relleu
  
I. Els agents a jornada completa, que hagen arribat a l'edat que s'especifica en l'apartat c) d'aquest punt i que reunisquen les altres condicions exigides per a causar dret a la pensió contributiva de jubilació de Seguretat Social, podran accedir a la jubilació parcial en els termes següents.
  
a) L'interessat acordarà amb l'empresa la novació del seu contracte laboral, a jornada completa, per un contracte a temps parcial pel 23% de les hores de jornada anual fixades en conveni col·lectiu, durant un període màxim de 5 anys. Durant el període que el treballador estiga en la situació de jubilació parcial mantindrà els drets adquirits (beneficis socials i indemnitzatoris que no tinguen caràcter salarial).
  
b) Simultàniament al pacte abans referit i amb una antelació mínima de dos mesos a la data en vigor del nou nexe laboral, l'afectat sol·licitarà a l'INSS el reconeixement de la pensió de jubilació parcial, pel 77% de la jornada laboral, circumstàncies que així mateix hauran de coincidir amb la formalització d'un contracte temporal amb desocupat/ada, com a mínim per igual duració.
  
c) Aquestes actuacions, que es realitzaran d'acord amb les disposicions legals abans referides, impliquen que l'entitat gestora de l'INSS informarà prèviament a l'interessat si reuneix les condicions generals exigides i, si és el cas, la quantia de la prestació que li puga correspondre, perquè d'aquesta forma el treballador puga decidir acollir-se o no a aquesta modalitat de jubilació.
  
Podran acollir-se a aquesta modalitat de jubilació els agents que, a més de reunir els requisits exposats en aquest punt I) accepten les condicions exposades en aquesta clàusula i les edats dels quals estiguen compreses dins dels supòsits legals regulats pel RD 144/99. Als afectes de determinació de l'edat de jubilació es tindran en compte els coeficients reductors de penositat (seixanta-cinc anys reals o amb la comptabilització dels coeficients reductors per penositat quant a l'edat de jubilació)
  
II. Els contractes per als qui prenguen el relleu seran almenys per la jornada tècnica no realitzada pel jubilat a temps parcial i seran coberts, sempre que l'especialitat ho permeta pels aspirants compresos en les distintes borses de treball creades en FGV. Els contractes de duració superior a any s'oferiran als components d'aquestes borses, si reuneixen els requisits, per ordre de prelació en aquestes.
  
III. Com a regla general els majors de seixanta-dos anys reals no realitzaran cap tipus de treball des de la firma del nou contracte. Els agents compresos entre els seixanta anys teòrics i els seixanta-dos reals duran a terme les prestacions de treball durant tres mesos des del dia en què inicien la nova relació contractual. Complit aquest període, segons pertoque d'acord amb la jornada laboral vigent, quedaran exempts de realitzar qualsevol tipus de treball.
  
Al marge d'això, els agents que s'acullen a aquest tipus de jubilació acordant la nova modalitat de jornada, pactaran individualment la part de la jornada o prestació auxiliar que realitzaran a l'empresa, que podrà no coincidir amb els paràmetres indicats en el paràgraf anterior, així com la forma i el període en què la duran a terme, en els casos de llocs de treball d'especial rellevància o responsabilitat en l'organització de l'empresa (tècnics mitjans o superiors, direccions i llocs anàlegs)
  
L'empresa es compromet a informar de tots aquests supòsits al Comité d'Empresa corresponent.
  
IV. La retribució del 23% de la jornada teòrica treballada, es calcularà sobre el 100% dels conceptes següents:
  
- Salari base (sou inicial + antiguitat)
  
- Complement provisional lloc de treball
  
- Complements personals
  
- Gratificacions extraordinàries
  
- Mitjana dels 6 mesos anteriors dels conceptes salarials variables, excloent-ne les despeses de viatge i les hores extraordinàries de qualsevol tipus.
  
V. La quantitat resultant segons el punt anterior es pagarà mensualment, prorratejant l'import dels conceptes de meritació superior al mes.
  
L'actualització d'aquesta quantitat, que contrapresta globalment tots els conceptes, es realitzarà anualment, fins a la conclusió del contracte a temps parcial, segons els increments salarials que es pacten amb caràcter general en conveni col·lectiu.
  
Durant el període de duració del contracte a temps parcial, el concepte d'antiguitat mantindrà la seua pròpia dinàmica quant a la generació de quadriennis, així com els conceptes actuals: complement personal d'antiguitat i premi de permanència, que es pagaran, també, en la proporció deguda.
  
Tenint en compte que el premi de permanència es merita durant 30, 35 o 40 anys, la part alíquota del 23% abans indicat sols servirà per a addicionar la regularització que corresponga en cada cas en el temps en què s'ha romàs en jubilació parcial, i no serà aplicable per als anys en què s'ha realitzat jornada completa.
  
VI. El personal que s'aculla a aquesta modalitat de jubilació anticipada no percebrà les quantitats d'indemnització previstes en normativa per a la jubilació anticipada posterior als seixanta anys i amb baixa definitiva en l'empresa.
  
VII. La vigència d'aquestes condicions es mantindrà mentre romanguen en vigor les condicions de l'article 12 de l'Estatut dels Treballadors, RD Llei 15/98, de 27 de novembre, i RD 144/99, de 29 de gener, que possibiliten aquest tipus de jubilació..
  
Clàusula 18ª. Jubilacions anticipades
  
Els sindicats firmants d'aquest conveni i la representació de la Direcció, podran acordar l'establiment d'un Pla de Prejubilacions que facilite la baixa en l'empresa dels treballadors majors de 55 anys.
  
Igualment, la Direcció podrà establir acords individuals amb els agents compresos en les edats abans mencionades, amb el mateix fi.
  
En ambdós casos, s'atindran a les disposicions legals que regulen aquesta matèria.
  
Clàusula 19ª. Pla de pensions
  
Es mantenen les estipulacions establides en el VII Conveni Col·lectiu Interprovincial respecte a la constitució d'un Pla de Pensions per als treballadors de FGV durant la vigència d'aquest conveni.
  
A mitjans del mes juny de 2001 es durà a terme una primera reunió entre les parts, en la qual s'analitzarà l'actual situació dels estudis que s'han estat realitzant i s'establirà la programació d'actuacions. Fixada la Comissió Promotora, la Direcció de FGV garantirà la participació dels treballadors que en formen part en les reunions que s'hagen de realitzar a través de la concessió de les llicències corresponents.
  
Clàusula 20ª. Llicències amb sou per a formalització legal de parelles de fet
  
Els treballadors de FGV que s'inscriguen en el Registre Oficial habilitat per l'administració a aquests fins (Llei 1/2001, de 6 d'abril) tindran dret a gaudir fins a 2 dies de llicència amb sou.
  
En el supòsit en què ambdós membres de la parella siguen treballadors de FGV, els dos podran gaudir d'aquesta llicència simultàniament.
  
Aquesta llicència es concedirà expressament per a facilitar la formalització dels tràmits registrals oportuns, per tant, inclourà el dia en què es realitze el dit tràmit, i serà exigible per FGV la justificació corresponent.
  
Aquesta llicència es concedirà l'agent sempre que en els cinc anys anteriors no l'haja gaudit.
  
Clàusula 21ª. Cobertura de responsabilitat
  
Sense perjudici de la regulació establida normativament en aquesta matèria, en els supòsits en què es produïsca la privació de llibertat d'algun treballador com a conseqüència de fets produïts a causa de l'exercici professional, FGV oferirà la contractació temporal del cònjuge o un dels seus fills, i mantindrà aquesta situació pel màxim temps possible (amb les limitacions que impose la legislació vigent en matèria de contractes temporals), per a garantir a la seua família uns emoluments que pal·lien, encara que siga en part, la situació de pèrdua d'ingressos sobrevinguda per aquesta causa i mentre persistisca, llevat que dispose d'altres fonts de rendes suficients.
  
En qualsevol cas, s'atindrà al supòsit concret.
  
Les penes pecuniàries substitutives de les de privació de llibertat seran estudiades per una representació de la Direcció i del Comité d'Empresa corresponent, sempre que nos s'aprecie dol o negligència en els fets imputats, per al possible rescabalament de la pèrdua econòmica deguda a la pena referida. La decisió que adopte la Comissió Mixta indicada serà ratificada en tots els casos pel Consell de Direcció.
  
No obstant això, aquestes mesures perdran la seua aplicació i vigència, en el moment que puga concertar-se una assegurança que puga, almenys, sense contravenir la legalitat vigent, cobrir la pèrdua econòmica per la impossibilitat o privació de l'habilitació per a exercir el seu treball, sempre que no es demostre que el treballador es trobava en condicions psicofísiques inadequades (alcoholèmia, etc.) i/o no s'aprecie temeritat o negligència notòria.
  
Clàusula 22ª. Vacances coincidents amb maternitat
  
Les treballadores que tinguen establides les vacances col·lectives en un període coincident amb el part i/o descans obligatori post part, desplaçaran el gaudiment dels dies de vacances que resten fins a l'acabament d'aquell període de descans, i les realitzaran (vacances) seguidament.
  
Aquesta mateixa condició serà d'aplicació als treballadors que, segons els supòsits legalment establits, puguen gaudir d'aquest període o part, en substitució de la mare, o bé simultàniament o successivament amb ella.
  
Igualment, serà d'aplicació en el cas dels períodes establits després de les decisions administratives o judicials d'acolliment o resolucions judicials d'adopció.
  
Clàusula 23ª. Pagament de vacances no gaudides
  
En els supòsits legalment admesos en què els treballadors no gaudisquen de la llicència anual de vacances o part d'aquestes, se'ls pagaran els dies que els hagueren correspost en funció dels períodes treballats durant l'any, per al càlcul d'aquesta indemnització s'aplicarà el coeficient 1,384, multiplicant els dies laborals, que segons el conveni col·lectiu els correspondrien i prenent per al càlcul els conceptes salarials següents: salari inicial, antiguitat, complement provisional de lloc de treball, complement personal d'antiguitat i qualsevol altre concepte actual o futur de quantia fixa que es perceba mensualment.
  
Clàusula 24ª. Complement personal d'antiguitat
  
S'acreditarà aquest complement als treballadors que hi tinguen dret, des del moment en què nasca aquest dret segons la regulació normativa aplicable, sempre que aquests així ho sol·liciten.
  
Des de la data de la sol·licitud el pagament es retrotraurà fins a la data del naixement del dret, com a màxim 1 any.
  
Clàusula 25ª. Fons extraordinari del Comité de Seguretat i Salut
  
Es destina una consignació de 500.000 pessetes. per a cada any de vigència del conveni, distribuïdes entre València i Alacant en funció del nombre de treballadors.
  
Els delegats de prevenció podran contrastar les imputacions que es realitzen a càrrec d'aquest fons.
  
Clàusula 26ª. Fons per a activitats socioculturals
  
Es destina una consignació de 350.000 pessetes i s'estableix un fons de 150.000 pessetes per a la dotació d'equipatges esportius als agents que participen en competicions d'aquestes activitats. Aquests equipatges duran imprés el logotip i, si és el cas, la denominació de l'empresa.
  
Aquestes quanties s'entenen referides a cada any de vigència del conveni i estan distribuïdes entre València i Alacant en funció del nombre de treballadors.
  
Clàusula 27ª. Préstecs sense interés
  
El fons destinat a atendre les peticions fonamentades en les qüestions taxativament estipulades en el Reglament d'aplicació serà de 75.149.779 pessetes per a cada any de vigència del conveni, distribuïdes entre València i Alacant en funció del nombre de treballadors.
  
Exclusivament per a l'exercici 2001 es disposarà un fons addicional de 5.400.000 pessetes per a atendre les sol·licituds més antigues (indistintament València i Alacant) del grup A (habitatge).
  
La Comissió Interpretativa del conveni estudiarà la possibilitat de centralitzar la concessió d'aquests préstecs, amb llistes úniques per a cada tipus d'ells.
  
Clàusula 28ª. Ajudes a agents amb fills/es i/o cònjuge discapacitats físics, psíquics o sensorials
  
D'acord amb les regles establides en la clàusula 44ª del V Conveni Col·lectiu Interprovincial, les quanties establides s'elevaran fins a les xifres següents:
  
Ajudes del primer nivell, 18.000 pessetes.
  
Ajudes del segon nivell, 27.000 pessetes.
  
Clàusula 29ª. Reconeixement d'antiguitat al personal reingressat per l'empresa després de la declaració d'incapacitat permanent total
  
Els treballadors que abans de l'entrada en vigor del VII Conveni Col·lectiu es trobaven en les condicions reflectides en l'enunciat, a partir del present any se'ls computarà a efectes d'antiguitat els serveis prestats abans de la baixa en l'empresa per les raons indicades.
  
Els efectes econòmics d'aquest reconeixement s'aplicaran a partir del pròxim mes de juliol.
  
Capítol V
  
Contractació i ingressos
  
Clàusula 30. Normes de contractació temporal
  
La Direcció de l'empresa i els sindicats firmants del present conveni revisaran, durant el primer any de vigència, les normes de funcionament de les borses d'ocupació temporal constituïdes en FGV per a cobrir les necessitats eventuals de personal, a fi d'adaptar-les a les necessitats i circumstàncies existents en FGV de forma que se n'optime i agilite el funcionament, tot respectant la prelació dels integrants d'aquestes i iguals o superiors al 33%, en els llocs de treball concordes amb les seues aptituds psicofísiques, quan els pertoque l'ingrés.
  
La primera de les reunions, on es concretaran les directrius d'aquestes normes, tindrà lloc en el termini d'uns 20 dies després de la firma del conveni (segons agenda de treball).
  
Clàusula 31ª. Plantilla objectiu i ingressos en FGV
  
En funció de l'ampliació de l'explotació amb noves línies i de les necessitats que puguen sorgir per a atendre una creixent demanda, s'estableix com a objectiu de plantilla per a l'any 2002, el nombre de 1.197 agents.
  
En l'any 2001, el nombre de treballadors fixos s'incrementarà en 69 treballadors, que s'incorporaran a les distintes branques on hi haja vacants (estacions, instal·lacions elèctriques, tallers, etc.), sense perjudici de les incorporacions que s'hagen de realitzar per a cobrir llocs fixos absolutament indispensables en els supòsits de baixes per defunció i baixes definitives
  
A excepció de les preferències normatives existents perquè el personal de plantilla puga cobrir les vacants necessàries, la resta de les places que s'hagen de cobrir seran oferides com a ingressos als components de les borses d'ocupació de FGV indicades en la clàusula anterior, segons especialitat i prelació, fins al nombre abans indicat.
  
En haver-se formalitzat contracte indefinit a 14 treballadors, els 55 restants fins a completar els 69 ingressos abans mencionats, es realitzaran amb aspirants de la borsa d'ocupació temporal, destinada a les especialitats ferroviàries (tipus A), destinant 6 aspirants a Alacant i 49 a València, tots ells amb residència provisional, fins a la resolució dels concursos de trasllats oportuns.
  
En relació amb el paràgraf anterior, els ingressos es produiran al mateix temps que vagen acabant els actuals contractes temporals de les mateixes especialitats que resulte necessari cobrir, a partir de la firma d'aquest conveni.
  
Capítol VI
  
Comissions derivades del conveni
  
Clàusula 32ª. Comissió Interpretativa
  
Romandran les normes establides en la refosa de normes laborals de FGV, a excepció del nombre de membres, que serà de 12 (6 representants dels sindicats firmants i 6 representants de la Direcció de l'empresa).
  
Clàusula 33ª. Integració plena del personal de la divisió de transports per carretera
  
S'estableix una Comissió Paritària formada per 14 membres (7 representants sindicals i 7 representants de la Direcció de l'empresa) que abordarà la convergència de les condicions i normes laborals del personal de la divisió mencionada amb les aplicades amb caràcter general a la resta de treballadors de les distintes unitats de l'empresa.
  
La representació sindical estarà constituïda pels treballadors següents:
  
- Els quatre treballadors que constitueixen la Comissió establida en el punt 2.2 dels acords de 13 de desembre de 1999 del Consorci Valencià de Transports.
  
- 1 membre designat per cadascun dels tres sindicats firmants d'aquest conveni.
  
Cada representació sindical podrà nomenar un suplent. Exclusivament els set representants sindicals o els suplents, si és el cas, designats nominalment, seran alliberats del servei a càrrec de FGV per cada dia en què es realitze una reunió d'aquesta Comissió.
  
Aquesta Comissió haurà d'acabar la seua comesa, en principi, en un termini màxim de 6 mesos a partir de la firma del conveni. S'estableix un règim mínim de 2 reunions mensuals (excepte en el mes d'agost) i la mateixa Comissió podrà decidir un règim diferent en funció dels avanços de les deliberacions.
  
Mentre no s'arribe a acord, seran d'aplicació a aquests treballadors de FGV les seues pròpies normes laborals. En matèria d'increments i revisions salarials, s'aplicaran les condicions establides en aquest conveni sobre les claus i els conceptes salarials propis d'aquests.
  
Així mateix, les condicions pactades ex-novo gràcies a aquest conveni, seran de plena aplicació a aquests treballadors, llevat que les seues pròpies normes laborals ja les regulen d'una altra forma, en aquest cas s'aplicarà l'última opció i quedaran sotmeses a allò que acorde la Comissió d'Integració.
  
Quant a la jornada de treball, no serà d'aplicació allò estipulat en aquest conveni fins que s'homogeneïtzen totalment les normes de compliment, que mantindran fins aleshores els termes vigents actualment. Sense perjudici d'això, en aquesta mateixa Comissió es podran acordar fórmules d'aplicació de la jornada diària per a adaptar-la als termes del conveni col·lectiu.
  
Les vacants reals que es puguen produir en l'explotació de transport de viatgers per carretera no seran motiu de contracte indefinit. Sense perjudici de la utilització de les modalitats contractuals d'aplicació en cada supòsit, en aquests casos s'efectuaran les contractacions temporals que siguen necessàries per obra o servei, per raó de la temporalitat que estableix l'encàrrec del Govern Valencià.
  
Tots els acords a què arribe aquesta Comissió en matèria d'integració normativa hauran de ser ratificats en la Comissió Interpretativa.
  
Capítol VII
  
Dret supletori
  
Clàusula 34ª
  
En allò no previst en el present conveni s'atindrà a les normes vigents contingudes en el text refós de Normativa Laboral, que llevat d'errors de transcripció que no generaran cap dret addicional, regularan junt amb el V, VI i VII Convenis Col·lectius Interprovincials de FGV i les seues Comissions Interpretatives les condicions laborals de tot el personal de l'empresa. Així mateix, s'atindrà al que disposen les altres normes laborals o pactades no derogades o substituïdes que regulen les relacions laborals, en tot cas prevaldran les condicions establides en aquest conveni.
  
Annex I. Comissió Paritària de Valoració de Llocs de Treball
  
Segons s'estableix en la clàusula 14ª d'aquest conveni, a fi de no paralitzar o alentir els treballs de la Comissió Paritària de Valoració de Llocs de Treball (establida al seu torn en la clàusula 14ª del VII Conveni), s'acorda aplicar les normes següents:
  
A) Les deliberacions de la Comissió es realitzaran a través de les reunions programades corresponents. En funció de les necessitats, l'evolució dels treballs i les circumstàncies concorrents, que justifiquen la convocatòria urgent de les altres reunions, ambdues parts podran instar-ne la realització.
  
A fi de contribuir a l'agilitació d'aquests treballs es concediran per a l'assistència a les reunions programades dos alliberaments del servei mensuals a cada membre d'aquesta comissió a càrrec de FGV.
  
B) Sense perjudici d'això, la Direcció de FGV facilitarà als representants sindicals inclosos en la Comissió informació per escrit i requerirà resposta, si és el cas. La representació sindical es compromet a atendre aquests requeriments en els terminis que s'indiquen.
  
C) Si es donen discrepàncies en qualsevol qüestió on siga necessari l'acord de la Comissió, aquesta determinarà l'actuació que s'ha de seguir que, en tot cas, s'ajustarà a alguna de les opcions següents:
  
1) Si la qüestió no impossibilita prosseguir els treballs de valoració, aquesta qüestió quedarà en suspens.
  
2) Si, al contrari, el punt de desacord incideix en la continuïtat del procés, aquest se sotmetrà al criteri del Tribunal d'Arbitratge Laboral de la Comunitat Valenciana, que actuarà, en primera instància, amb caràcter mediador entre les parts i, si persisteix el desacord, assenyalarà la solució que s'ha d'aplicar que més s'adapte als criteris tècnics corresponents, de forma que es mantinga l'equilibri de la valoració en el seu conjunt. Aquesta decisió serà assumida per la Comissió i resoldrà la controvèrsia sobre el punt en qüestió.
  
Annex II. Taules salarials
  
Les presents taules salarials reflecteixen els valors pactats en el VIII Conveni Col·lectiu Interprovincial, i han servit com a base per als increments corresponents els imports fixats en el VII Conveni amb la revisió efectuada si és el cas; per tant, s'hauran d'ajustar els imports a aquestes premisses i a les normes establides reglamentàriament i no generarà cap dret qualsevol error de transcripció que hi figure.
  
VIII Conveni Col·lectiu Interprovinvial de FGV
  
Preacord de 28 de desembre de 2001
  
Primer: queden sense efecte les clàusules 7ª i 9ª del capítol II.
  
Segon: la clàusula 14ª s'amplia en els termes següents:
  
A) Primer any de vigència del conveni: ?Increment del nombre de viatgers en les línies de FGV, almenys, un 10% sobre els corresponents a l'any 2000, que fou de 41.626.366-
  
B) Import any 2001: ?40.000 pessetes per treballador i any.-
  
La compensació indicada es farà en un únic pagament, en el mes de gener de 2002. Als treballadors que no hagen treballat l'any 2001 complet /excepte per situació de IT) se'ls pagarà la part proporcional corresponent al temps treballat; igualment, als treballadors amb jornada parcial se'ls pagarà la part corresponent a la jornada realitzada.
  
Les quantitats pagades per aquest concepte s'integraran com a part de la massa salarial corresponent a l'any 2001, la qual servirà de base per a l'aplicació dels increments de l'any 2002, conforme al que estableix la llei de pressupostos de la Generalitat Valenciana corresponent.
  
Tercer: es modifica la clàusula 8ª del conveni, que tindrà la redacció següent:
  
?Als conceptes que integren les taules salarials el 31-12-01 se'ls aplicarà l'increment que dispose la corresponent Llei de Pressupostos de la Generalitat Valenciana per a l'any 2002.-
  
Quart: durant l'any 2002 es reuniran ambdues parts per a determinar, en el marc que establisca la Llei de Pressupostos de la Generalitat Valenciana per a l'any 2002, un nou paràmetre lligat a la millora contínua, racionalització i modernització del servei públic prestat i la compensació corresponent per la seua consecució, en la quantia necessària per a garantir el manteniment del poder adquisitiu dels treballadors.
  
Les quantitats pagades per aquest concepte s'integraran com a part de la massa salarial corresponent a l'any 2002, la qual servirà de base per a l'aplicació dels increments de l'any 2003, conforme al que estableix la llei de pressupostos de la Generalitat Valenciana corresponent.
  
Cinqué: aquest text s'integra com a part del VIII Conveni Col·lectiu Interprovincial de FGV a tots els efectes.
  
El present preacord esdevindrà acord definitiu una vegada s'obtinga l'informe favorable al conveni, per part dels òrgans corresponents de l'administració, així com la ratificació per l'Assemblea de Treballadors.
  
I en prova de conformitat firmen el present preacord, a les 15.00 hores del dia de la data.
  
Sr. Jesús Caballero Huerta Sr. Felipe Larraz Canduela
  
Sr. Antonio Soler Gil Sr. José A. González Redondo
  
Sr. José Verdejo Moreno
  
Sr. Manuel Zamora Martín
  
Sr. Luis J. Álvarez Llanos